## Justícia recorda que durant el període de Setmana Santa i Pasqua entren en vigor mesures extraordinàries que regulen l’ús del foc en terrenys forestals

*** El reglament forestal per a estes dates prohibix les cremes en els terrenys forestals o amb una proximitat menor a 500 metres a estos i se suspenen les autoritzacions dels plans locals de crema
* Les infraestructures per a cuinar o calfar-se de les àrees recreatives no es podran utilitzar quan s’establisca el nivell 3 de preemergència per risc d’incendis forestals**

La Conselleria de Justícia i Interior recorda que durant el període de Setmana Santa i Pasqua entren en vigor mesures extraordinàries per a la prevenció d’incendis forestals, que regulen l’ús del foc en els terrenys forestals o amb una proximitat a estos menor a 500 metres.

Estes mesures s’adopten segons el que s’establix en el reglament forestal, aprovat per Decret 91/2023, per al període comprés entre el Dijous Sant i el dilluns immediatament següent al dilluns de Pasqua, conegut tradicionalment com a Dilluns de Sant Vicent, és a dir, del 28 de març al 8 d’abril (els dos inclusivament).

La consellera de Justícia i Interior, Elisa Núñez destaca que “durant estes dates, amb l’arribada del bon oratge i de dies de festa, tradicionalment es concentra un gran nombre de visitants en els nostres paratges naturals”, i anima els ciutadans a “disfrutar-los, però amb civisme i extremant totes les mesures de prevenció, ja que la sequera i les altes temperatures que s’han registrat este hivern, augmenten el risc d’incendis forestals”.

A més, la Conselleria ha avançat l’obertura de 14 observatoris forestals i mantindrà un total de 44 observatoris actius per a extremar la vigilància de les muntanyes.

**Mesures extraordinàries**

Les mesures extraordinàries establixen que, en els terrenys forestals, en els confrontants o amb una proximitat menor a 500 metres d’aquells queden prohibides la crema de marges de cultius o de restes agrícoles o forestals, la crema de canyars, canyissars o matolls lligada a alguna mena d’aprofitament ramader, cinegètic o de qualsevol altre tipus, i les operacions de destil·lació de plantes aromàtiques.

En els plans locals de cremes se suspendran totes les autoritzacions de crema concedides per a eixes dates.

Les infraestructures habilitades en àrees recreatives, els refugis i les zones d’acampada per a usar foc, siga per a cuinar (paellers) o siga calfar-se (fumerals), no podran utilitzar-se quan s’establisca el nivell 3 de preemergència per risc d’incendis forestals.

**Altres mesures de seguretat**

La Conselleria recorda els principals consells de prevenció quan estem disfrutant del nostre entorn, com no deixar residus després de passar el dia en la muntanya o després d’una acampada. A més, les burilles han d’apagar-se bé i mai tirar-les al sòl, sinó a les papereres o cendrers.

Altres mesures de seguretat que es poden prendre són estacionar el vehicle en els llocs indicats, i si no hi ha zona d’aparcament, convé no estacionar mai sobre vegetació seca o morta. A més, aparcar sempre en la direcció d’eixida facilita l’evacuació. Els camins i pistes forestals faciliten l’accés als mitjans d’extinció i possibiliten l’evacuació, per la qual cosa resulta molt important estacionar sense interrompre o dificultar el pas a altres vehicles.

També està prohibit tirar petards dins de les zones forestals i a menys de 500 metres d’estes.

Les acampades s’han de fer en les zones habilitades (terrenys forestals públics, degudament delimitats i condicionats, per a la seua ocupació temporal amb tendes de campanya) que tinguen les autoritzacions oficials pertinents.

**44 observatoris forestals actius**

La Conselleria de Justícia i Interior ha avançat el calendari d’obertura de 14 observatoris forestals (OF) de la Comunitat Valenciana que se sumen a altres 30 que romanen oberts tot l’any.

El motiu de l’avançament ha sigut l’absència de precipitacions i de les elevades temperatures dels últims mesos que poden provocar un risc elevat d’incendis i la falta d’humitat de la vegetació forestal.

Estos observatoris permeten la ràpida detecció dels incendis forestals i des d’estos es comunica a les centrals de prevenció provincials l’aparició d’un fum i la seua localització aproximada.

Situats en posicions geogràfiques privilegiades, el vigilant de l’observatori forestal pot detectar un incendi que s’està produint, en les seues fases inicials, a molts quilòmetres de distància i avisar els mitjans d’extinció. D’esta manera, començar les labors d’extinció com més prompte millor augmenta molt la probabilitat de contindre l’incendi.

Fecha: 28/03/2024